ROZHODNUTIE KOMISIE
z 26. mája 2008
o finančnom príspevku Spoločenstva na opatrenia na boj proti slintačke a krívačke na Cypre v roku 2007
[oznámené pod číslom K(2008) 1974]
(Iba grécke znenie je autentické)
(2008/414/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 3 ods. 3 a článok 11 ods. 4,
keďže:
(1)
Na Cypre sa v roku 2007 vyskytli ohniská slintačky a krívačky. Výskyt tejto nákazy predstavuje závažné riziko pre hospodárske zvieratá v Spoločenstve.
(2)
S cieľom v čo najkratšom čase predísť rozšíreniu tejto nákazy a prispieť k jej eradikácii by sa Spoločenstvo malo za podmienok stanovených v rozhodnutí 90/424/EHS finančne podieľať na oprávnených výdavkoch vynaložených príslušným členským štátom v súvislosti s opatreniami prijatými na boj proti tejto nákaze.
(3)
Vyplácanie finančnej pomoci Spoločenstva na opatrenia na boj proti slintačke a krívačke podlieha pravidlám ustanoveným v nariadení Komisie (ES) č. 349/2005 z 28. februára 2005 stanovujúcom pravidlá financovania zo Spoločenstva, ktoré je určené na mimoriadne opatrenia boja proti určitým chorobám zvierat, uvedeným v rozhodnutí Rady 90/424/EHS (2).
(4)
Cyprus predložil 7. januára 2008 konečný hrubý odhad nákladov vynaložených v súvislosti s opatreniami na eradikáciu nákazy.
(5)
Cyperské orgány v plnej miere splnili svoje technické a administratívne povinnosti stanovené v článku 11 ods. 2 rozhodnutia 90/424/EHS a v článku 6 nariadenia (ES) č. 349/2005.
(6)
Vyplácanie finančného príspevku Spoločenstva je podmienené skutočnou realizáciou plánovaných činností a poskytnutím všetkých potrebných informácií zo strany príslušných orgánov do stanovených termínov.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Finančný príspevok Spoločenstva
1. Cypru môže byť udelený finančný príspevok Spoločenstva na pokrytie nákladov vynaložených týmto členským štátom v roku 2007 v súvislosti s opatreniami uvedenými v článku 11 ods. 4 písm. a) bode i) až iv) a v článku 11 ods. 4 písm. b) rozhodnutia 90/424/EHS na boj proti slintačke a krívačke.
2. Finančný príspevok Spoločenstva predstavuje 60 % výdavkov oprávnených na financovanie zo Spoločenstva uvedených v odseku 1. Vypláca sa za podmienok stanovených v nariadení (ES) č. 349/2005.
Článok 2
Podmienky vyplácania finančného príspevku
Prvá tranža vo výške 185 000 EUR sa vypláca ako časť finančného príspevku Spoločenstva ustanoveného v článku 1.
Článok 3
Adresát
Toto rozhodnutie je určené Cyperskej republike.
V Bruseli 26. mája 2008